વૃક્ષો ચૂપ દેખાય છે પણ એ સતત કૈક કહેતા હોય છે. એને સાંભળવા માટે અલગ કાન જોઈએ. નાના બાળકમાં અપાર વિસ્મય ભરેલું હોય છે એટલે એ સાંભળી શકે છે. હવા ચાલે કે પાણી વહે, બાળક એની સાથે વહી શકે છે. આ વહેવાની ક્રિયા, આ ઉઘાડવાની ઘટના બધાના નસીબમાં નથી હોતી. વય વધે તોય અંદરના ખૂણે એક બાળક સચવાઈ રહે ત્યારે આ દુનિયામાં જીવવાનો લ્હાવો મળી શકે છે. પણ એ બાળકને સાચવવું એ માબાપનું કામ છે અને મોટાભાગના માબાપ આ નથી જાણતા હોતા. ‘મેરે દિલ કે કોને મેં એક માસૂમ બચ્ચા, બડો કી દુનિયા દેખ, બડા હોને સે ડરતા હૈ…’ કેટલી અર્થગંભીર આ વાત છે.